钦定古今图书集成/明伦汇编/官常典/第720卷 > 孟华
## 钦定古今图书集成/明伦汇编/官常典/第720卷 > 孟华

按《唐书忠义传》，华，史失其何所人。初事李宝臣为府
官属，论议婞婞不回，同舍疾之。王武俊斩李惟岳，遣
华至京师陈事，德宗问河朔利害，华对称旨，擢检校
兵部郎中，兼侍御史。朱滔与武俊谋解田悦之围，帝
诏华还谕，欲乱其谋。华至，让武俊曰：“安史未覆灭时，
大夫观其兵，自谓天下可取，今日何汨汨？且上于大
夫恩甚厚，将还康中丞他州，而归我深、赵。自古忠臣，
未有不先大功而后得高官者，大夫何望于失地耶？
夫药苦口者利病，大夫后日思愚言，悔无逮。”或曰：“华
入朝私奏便宜，欲倾我，故得显职。”武俊惑之，然以华
旧人，未忍夺其职，卒进援悦。华从至临清，称病还恒
州。武俊令子察所为，乃阖门谢宾客。武俊知不足忌，
无杀华意。既僭称王，授礼部侍郎。不肯起，呕血死。